প্রথম পাঠেই আমিনুল ইসলামের কবিতার যে বহিরঙ্গ-বৈশিষ্ট্য আকর্ষণ করেছে তা হলো কবিতার বিষয়বৈচিত্র্য। সেটা নিঃসন্দেহে পরিবেশ প্রভাবনির্ভর। কবি তাঁর বিচিত্র অভিজ্ঞতার কথা বলেছেন এ-বইয়ের ভূমিকায়। অভিজ্ঞতাই তো কবিতা সৃষ্টির প্রেক্ষাপট তৈরি করে, সেই সঙ্গে রয়েছে কবিতার এক চিরন্তন বিষয় প্রেম, যা নানা আধারে নানা মহিমায় দীপ্ত। এক্ষেত্রে কবিদের জন্য সর্বাধিক আকর্ষণীয় মানব-মানবী তথা নরনারী প্রেম। তারপরই স্বদেশ ও প্রকৃতি প্রেম, যা দেশকালের ভেদ মানে না।